論語 (國譯漢文大成)/八佾第三
三

三之一

孔子謂季氏：「八佾舞於庭。是可忍也，孰不可忍也！」

三之二

三家者，以雍徹。子曰：「『相維辟公，天子穆穆。』奚取於三家之堂？」

三之三

子曰：「人而不仁，如禮何？人而不仁，如樂何？」

三之四

林放問禮之本。子曰：「大哉問！禮，與其奢也，寧儉；喪，與其易也，寧戚。」

三之五

子曰：「夷狄之有君，不如諸夏之亡也。」

三之六

季氏旅於泰山。子謂冉有曰：「女弗能救與？」對曰：「不能。」子曰：「嗚呼！曾謂泰山不如林放乎？」

三之七

子曰：「君子無所爭，必也射乎！揖讓而升，下而飮，其爭也君子。」

三之八

子夏問曰：「『巧笑倩兮，美目盼兮，素以爲絢兮。』何謂也？」子曰：「繪事後素。」曰：「禮後乎？」子曰：「起予者商也，始可與言《詩》已矣。」

三之九

子曰：「夏禮，吾能言之，杞不足徵也；殷禮，吾能言之，宋不足徵也。文獻不足故也，足，則吾能徵之矣。」

三之十

子曰：「禘自既灌而往者，吾不欲觀之矣。」

三之十一

或問「禘」之說。子曰：「不知也。知其說者之於天下也，其如示諸斯乎？」指其掌。

三之十二

祭如在，祭神如神在。子曰：「吾不與祭，如不祭。」

三之十三

王孫賈問曰：「『與其媚於奧，寧媚於竈。』何謂也？」子曰：「不然。獲罪於天，無所禱也。」

 

三之十四

子曰：「周監於二代，郁郁乎文哉！吾從周。」

三之十五

子入太廟，每事問。或曰：「孰謂鄹人之子知禮乎？入太廟，每事問。」子聞之曰：「是禮也！」

三之十六

子曰：「射不主皮，爲力不同科，古之道也。」

三之十七

子貢欲去吿朔之餼羊。子曰：「賜也！爾愛其羊，我愛其禮。」

三之十八

子曰：「事君盡禮，人以爲諂也。」

三之十九

定公問：「君使臣，臣事君，如之何？」孔子對曰：「君使臣以禮，臣事君以忠。」

三之二十

子曰：「《關雎》，樂而不淫，哀而不傷。」

三之二一

哀公問社於宰我。宰我對曰：「夏后氏以松，殷人以柏，周人以栗。曰：『使民戰栗。』子聞之，曰：「成事不說，遂事不諫，既往不咎。」

三之二二

子曰：「管仲之器小哉！」或曰：「管仲儉乎？」曰：「管氏有三歸，官事不攝，焉得儉？」「然則管仲知禮乎？」曰：「邦君樹塞門，管氏亦樹塞門。邦君爲兩君之好，有反坫，管氏亦有反坫。管氏而知禮，孰不知禮？」

三之二三

子語魯大師樂，曰：「樂其可知也。始作，翕如也。從之，純如也，皦如也，繹如也。以成。」

三之二四

儀封人請見，曰：「君子之至於斯也，吾未嘗不得見也。」從者見之。出曰：「二三子，何患於喪乎？天下之無道也久矣，天將以夫子爲木鐸。」

三之二五

子謂韶：「盡美矣，又盡善也。」謂武：「盡美矣，未盡善也。」

三之二六

子曰：「居上不寬，爲禮不敬，臨喪不哀，吾何以觀之哉！」

論語
論語 (國譯漢文大成)